金茎赋（以日华川上动为韵）
吕令问 (Tang)
惟汉武皇。圣谟洋溢。英徽振于绵古。洪德协于元吉。腾休声。驰茂实。掩八纮以称大。御六龙而首出。虽端拱之无为。常鍊奇以永日。于是乎讯殊方之士。考灵仙之术。张皇台殿。恢拓宫室。飞廉之观既成。长年之宫巳毕。乃金茎之仙掌。承沆瀣之精华。歘耸擢以横汉。屹岧亭而出霞。珠盘上开。疑天半之悬日。丹茎直指。若峰莲之秀花。崛然双立。巍乎造天。纷爌爌以照野。赫奕奕而烛川。晴朝有日兮金镜相射。清夜无云兮银露自圆。屑琼蕊以充饵。噏玉英以延年。想王乔之再睹。乘羽服以蹁跹。思王母之一至。拖霓裳以婵娟。鍊液之法斯在。心金之术攸传。观其迥出嚣尘。孤高巃嵷。错金盘于龙凤。曳浮光于螮蝀。长风激而自清。震雷惊而不动。亦可以纳虚澹之间旷。遗代俗之烦总。然而仙在物表。君居人上。物表者不可以苟求。居上者不可以自放。虚信神君之语。徒蓄长生之望。求师入海。终贻栾大之诛。书帛饭牛。卒受文成之诳。竟迷情于虚诞。亦何补于崩丧。则知履道者守国以正直。失德者纳人于邪妄。向使武皇不谬于兹道。亦可以冠百王以为尚也。